กสทช.เผย 4 ค่ายเคาะแข่งประมูล 4G ดุเดือด คาด 3 ทุ่มแตะ 5 หมื่นลบ.
นายฐากร ตัณฑสิทธิ์ เลขา กสทช.เผย 4 ค่ายเคาะแข่งประมูล 4G คลื่น 900MHz ดุเดือด คาด 3 ทุ่มแตะใบละ 2.6 หมื่นลบ.เผยผู้เข้าร่วมประมูลยังอยู่เคาะราคาครบทุกรายและยังไม่มีรายใดใช้สิทธิขอเว้นการเสนอราคา(waiver)
15 ธ.ค. 2558

นายฐากร ตัณฑสิทธิ์ เลขาธิการสำนักงานคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ(กสทช.) เปิดเผยว่า ผู้เข้าร่วมประมูลยังอยู่เคาะราคาครบทุกรายและยังไม่มีรายใดใช้สิทธิขอเว้นการเสนอราคา(waiver) โดยตั้งแต่เริ่มเปิดประมูลจนถึงขณะนี้ได้เคาะราคาประมูลผ่านไป 6 ชั่วโมงแล้ว
“ทุกรายยังเคาะราคาอยู่เรื่อยๆ ไม่มีใครใช้สิทธิ waiver … ตอนนี้เราประเมินยังไม่ถูก รู้แต่ว่าเลือดท่วมซอยสายลม 4 รายก็ยังเดินหน้าเคาะราคา ไม่รู้ว่าจะได้กลับบ้านเมื่อไหร่”นายฐากร กล่าว
กสทช. คาดการณ์ว่า ราคาคลื่นความถี่แต่ละชุดไม่น่าจะต่ำกว่า 27,000 ล้านบาท/ใบ หรือเฉลี่ย 2,700 ล้านบาท/1 MHz เทียบกับราคาประมูลคลื่นความถี่ 1800 MHz ที่มีราคาเฉลี่ย 2,692 ล้านบาท/1 MHz เมื่อเดือน พ.ย.ที่ผ่านมา และคาดว่าครั้งนี้จะสู้ราคาไปถึง 26,000 ล้านบาท เมื่อถึงเวลา 21.00 น.ก่อนจะหยุดพักการประมูล 3 ชั่วโมง
ทั้งนี้ ราคาที่เคาะประมูลยังเทียบไม่ได้กับส่วนแบ่งรายได้จากสัญญาสัมปทานเฉลี่ย 25-30% ดังนั้น ราคาบริการจะไม่สูงไปกว่านี้และที่สำคัญผู้ประกอบการแต่ละรายจะรู้ต้นทุนของตนเองจากการประเมินการเคาะราคาประมูลด้วยตัวเอง
ด้าน นพ.ประวิทย์ ลี่สถาพรวงศา กรรมการกิจการโทรคมนาคม(กทค.) กล่าวว่า การประมูลคลื่นความถี่ย่าน 900MHz เข้มข้นเพราะคลื่นความถี่ย่าน 900MHz เป็นคลื่นจำกัด หลังจากประมูลรอบนี้ก็จะไม่มีอีกแล้ว และคลื่นความถี่ย่าน 900MHz ส่งสัญญาณไกลและแรง 2 เท่าเทียบกับคลื่นความถี่ 1800MHz ทำให้การลงทุนโครงข่ายลดลง
“จะเห็นความมุ่งมั่นทั้ง 4 รายเข้มข้น เราจะเห็นทุกรายเคาะราคาทุกรายคาดว่าจะเคาะเกิน 3 ทุ่ม”นพ.ประวิทย์กล่าว